google/wiki40b huggingface dataset:
GameMaker Studio

Otstarve

GameMaker Studio põhiotstarbeks on 2D-mängude valmistamine, kuid 3D-ruumis mängude loomine on samuti võimalik, kuid osati raskendatud. Programm on loodud pigem 2D-mängude loomiseks ning sisaldab programmisisest joonistamismoodulit.

Saadavus

GameMaker Studio uusim versioon (GameMaker Studio 2) on saadaval nii tasuta katseversioonina kui ka tasulise versioonina. Tasuline versioon sisaldab erinevaid mooduleid, mis lubavad valmistatud mänge eksportida erinevatel operatsioonisüsteemidel mängimiseks. Operatsioonisüsteemid, millele saab mänge eksportida: Windows, MacOS, Android, iOS, HTML5, PS4, Xbox One, Tizen.

Valmistatud mängud

Üks tuntumaid, GameMaker Studioga valmistatud mänge on Hotline miami. Samuti on populaarsed Nuclear Throne, Undertale, Hyper Light Drifter, Luftrausers, Super Crate Box, Gunpoint ja Spelunky.
Euroopastumine

Euroopastumine ajaloolisest seisukohast

Ajaloolisest vaatenurgast tähendab euroopastumine Euroopa poliitiliste institutsioonide, poliitiliste tavade ja „eluviisi“ nö eksporti kaugemale Euroopa maailmajaost peamiselt sundimise teel ehk siis läbi kolonisatsiooni. Briti Rahvaste Ühenduse ja selle liikmed ja nende poliitilised süsteemid, mis isegi tänapäeval sarnanevad britiliku mudeliga, annavad suurepärase näite sedalaadi euroopastumisest  .

Euroopastumine kultuurilisest seisukohast

Kultuurilisest seisukohast viitab euroopastumine identiteedi ümberkujundamisele kaasaegses Euroopas, ilma, et see tõrjuks välja rahvusliku identiteedi. Riikidevaheline igapäevaste harjumuste, ideede ja traditsioonide levitamine ei ole oluline lihtsalt antropoloogia vaid ka sotsiaalteaduste seisukohast. Arusaamine kõnealusest mõistest on väga lai. Sellega kaasnevad probleemid nagu muutused poliitilises kultuuris, kodakondsuse mõiste muutumine, nihe ideoloogias, kultuuriliste tavade standardiseerimine (nt samade filmide ja televisiooniprogrammide vaatamine), kuid samas suurendab üleriigiliste kontaktide arvu ja võimalust leida samu poode ja restorane üle kogu Euroopa.
Sellises euroopastumises nähakse "mitteametlikku euroopastumist" ja mille tulemusena toimub kultuuridevaheline lähenemine. Peter Mairi sõnul selle protsessi loogika on paralleelne mõistega natsionaliseerimine: eluviiside ja kogemuste standardiseerimine Euroopas on „nagu Prantsusmaa talupojad, kes kunagi said prantslasteks riigi konsolideerumise käigus“. Antud nähtusel on ka seos mõistega globaliseerumine  .

Euroopastumine poliitilisest seisukohast

Mõisted, mis põhinevad poliitilisel Euroopal, võivad viidata poliitilistele institutsioonidele nagu Euroopa Nõukogu või OSCE. Kuid enamik euroopastumise määratlusi keskendub Euroopa Liidule  .
Tõnu Sal-Saller

Tõnu Sal-Saller (sündinud 20. aprillil 1939) on eesti puhkpillimängija ja orkestrijuht.
Ta lõpetas 1965. aastal Tallinna Muusikakooli fagoti eriala.
1964. aastast mängis Eesti Raadio Sümfooniaorkestris. Lisaks mängis ansamblites Admiral ja Levimo saksofoni ja klarnetit.
1995. aastast orkestri Nissi Trollid juht.

Isiklikku

Tema poeg on Hendrik Sal-Saller. 5. mail 2019 toimus Nissi kultuurimajas Tõnu Sal-Salleri 80 aasta juubelile pühendatud kontsert. Sellel esinesid teiste hulgas Hendrik Sal-Saller, orkester Nissi Trollid ning kaheks looks tuli kokku ka ansambel Admiral (Tiit Varts, Ain Varts, Tõnis Kõrvits jt).
Kõverus

Kõverus (inglise keeles curvature) on geomeetria erinevates valdkondades mitme suuruse (skalaar, vektor, tensor) koondkuju, mis kirjeldab ühe või teise geomeetrilise "objekti" (näiteks joon, pind, Riemanni ruum jne) kõrvalekaldumist vastavatest "tasastest" objektidest (sirge, tasand, eukleidiline ruum jne).
Irina Belobrovtseva

Irina Belobrovtseva (sündinud 1. aprillil 1946) on vene kirjandusteadlane Eestis. 
Ta töötas 1971–1975 Tallinna Pedagoogilises Instituudis vanemõpetajana ja 1979–1986 Eesti NSV TA Majanduse Instituudis tõlgina. 1986. aastast töötab ta Tallinna Ülikoolis ja on praegu vene kirjanduse professor.
Ragnhild Haga

Maailmakarikavõistlustel

Ragnhild Haga on (seisuga 15. veebruar 2018) seisuga osalenud 83 MK-võistluste etapil ja jõudnud poodiumile 8 korral, millest 1 korral kõige kõrgemale astmele.
A4Tech

Tooted

A4Tech toodab seadmeid nii tavakasutajatele kui ka mänguritele. Nende tooted on suunatud enamasti mänguritele. Ettevõte pakub oma toodetel ka juhtmevaba tehnoloogiat.

V-Track ja holeless-hiired

A4Tech tõi turule enda loodud V-Tracki ja ilma auguta hiired, mis tagavad kasutajatele tunduvalt paremad tingimused. V-Track hiir kujutab endast vertikaalse laseri tehnoloogiat, mis annab täpsema hiiretöö ja kvaliteetsema tulemuse, võrreldes tavalise optilise hiirega paraneb kvaliteet ligi 3 korda. Ettevõtte loosung selle kohta on: "Töötab isegi juuste peal".  
Holeless ehk auguta hiir on tehnoloogia, millel puudub standardne auk hiire põhjal. See võimaldab liikumist peaaegu igal pinnal ning takistab tolmu sattumist hiire sisemusse.
Congrès internationaux d'architecture moderne

Congrès internationaux d'architecture moderne (prantsuse keelest 'Rahvusvahelised moodsa arhitektuuri kongressid'), lühendatult CIAM, oli rahvusvaheline arhitektide ühendus, mis koosnes rahvuslikest töörühmadest.
CIAM loodi 1928. aastal ja ta tegutses kuni 1959. aastani. CIAM propageeris moodsa arhitektuuri ideid üle maailma, kaasates nimekaid arhitekte.
CIAM-i asutasid 28 arhitekti 1928. aastal Le Corbusier' eestvedamisel Šveitsis. Kokku peeti aastatel 1928–1959 Euroopa eri paigus 11 kongressi.
Neljandal kongressil Ateenas 1933. aastal võeti vastu niinimetatud Ateena harta, mis jäi enamiku arhitektide jaoks siduvaks 1970. aastateni. Selles propageeriti linna jagamist põhifunktsioonide põhjal elu-, haldus-, tootmis-, jaekaubandus- ja vaba aja veetmise piirkondadeks.
Hilda Aagaard

Juliane Caroline Hilda Aagaard (sünninimi Tetens; 12. august Skive 1836 – 12. aprill 1898) oli taani kirjanik.
Ta oli ringkonnaarst Vilhelm Tetensi ja Marie Bramseni tütar.
Ta avaldas kristlikul alusel põhineva seisukoha, et mees on aktiivne ja naine passiivne ning mees peab valitsema.

Isiklikku

28. novembril 1856 abiellus ta Lauritz Aagaardiga (1821–1877), kes oli Amtsforvalter Ulrik Aagaardi (Nyborg) poeg ning Fuglsø (Jüütimaal) esimene omanik ja Nybogårdi (Sjællandil) omanik.
Karin Söder

Karin Anne Sofie Söder (neiupõlvenimi Bergenfur; 30. november 1928 Kil – 19. detsember 2015 Täby) oli Rootsi poliitik, Keskpartei liige.
Aastatel 1985–1987 oli ta Keskpartei esimees. Ta oli esimene naine, kes valiti Rootsi suure erakonna liidriks. Ta oli aastatel 1971–1991 Riksdagi saadik. Ta oli ka üks maailma esimesi naisvälisministreid. Ta oli Rootsi välisminister aastatel 1976–1978 ja Rootsi sotsiaalminister aastatel 1979–1982.
1984. ja 1989. aastal oli Karin Söder Põhjamaade Nõukogu president.
Urmas Kokassaar

Urmas Kokassaar (5. jaanuar 1963 – 5. jaanuar 2013) oli eesti bioloog. Ta on paljude bioloogiaõpikute ja aimeartiklite autor.
Kokassaar töötas Tartu Ülikooli loodus- ja tehnoloogiateaduskonnas loodusteadusliku hariduse keskuses bioloogia didaktika lektorina ja alates 1991. aastast osalise koormusega Hugo Treffneri Gümnaasiumis bioloogiaõpetajana.
Aastatel 2006 ja 2008 valiti ta Tartu Ülikoolis realia et naturalia valdkonna aasta õppejõuks.
Aastal 2009 sai ta Vabariigi Presidendi hariduspreemia.
Lei Feng

Lei Feng (traditsioonilises hiina kirjas 雷鋒, lihtsustatud hiina kirjas 雷锋, pinyinis Léi Fēng, sünninimi Lei Zhengxing ; 18. detsember 1940 Changsha Shi, Hunan – 15. august 1962 Fushun, Liaoning) oli Hiina Rahvavabastusarmee sõdur.
Lei Feng oli pärit vaesest talupoja perekonnast. Ta kaotas varakult oma vanemad ja jäi 7-aastaselt orvuks.
1960. aasta jaanuaris asus Lei Feng teenima Hiina Rahvavabastusarmees, sama aasta novembris astus ta Hiina Kommunistlikku Parteisse.
Lei Feng hukkus, kui ta õpetas nekrutitele autojuhtimist. Üks noorsõdur sõitis tagurdades veoautoga vastu telefoniposti, mis murdus ja mille alla jäädes sai Lei Feng surma.
1963. aasta märtsis alustas Hiina kommunistlik juhtkond eesotsas Mao Zedongiga kampaaniat "Õpi Lei Fengilt". Lei Fengist tehti propagandistlik kultuuriline ikoon, keda kujutati altruistliku, ohvrimeelse, abivalmi ja Hiina Kommunistlikule Parteile piiritult ustavana. Avaldati tema päevikud, mille autentsus on hiljem kahtluse alla seatud.
Iga aasta 5. märtsil tähistatakse Hiinas Lei Fengi päeva.
Ene Üleoja

Ene Üleoja (sündinud 26. augustil 1937) on eesti koorijuht ja muusikapedagoog.
Ene Üleoja on lõpetanud Eesti Muusikaakadeemia. Ta alustas 1964. aastal tööd Tallinna 22. Keskkooli muusika süvaklassi õpetajana Zoltan Kodaly metoodika alusel. 1976. aastal lõi ta tollase Tallinna 22. Keskkooli segakoori Kevade baasil segakoori Noorus ning sai selle koori peadirigendiks. Ta jäi sellele kohale 17 aastaks ja sellel ajal saavutas koor märkimisväärseid võite rahvusvahelistel festivalidel. 
Aastatel 1991-1998 oli Ene Üleoja Tallinna Kaarli kiriku kontsertkoori dirigent, 1991-1999 EELK kirikumuusikakooli koorijuhtimise õpetaja ning mitmete laulupidude üldjuht.
Alates 1970. aastast on Ene Üleoja Tallinna Riikliku Konservatooriumi, praeguse Eesti Muusika- ja Teatriakadeemia õppejõud: 1986 dotsent, 1996-2004 koolimuusika instituudi juhataja, 2001 professor, aastast 2005 emeriitprofessor.

Isiklikku

Tema endine abikaasa Ants Üleoja ja poeg Mikk Üleoja ning tütar Elo Üleoja on samuti koorijuhid.
Mittekasv

Mittekasv ehk tasaareng (inglise degrowth, de-growth) on kõige kaugemale minev alternatiiv majanduskasvu paradigmale, kuna selle all mõeldakse kasvu vastandit – kahanemist ja riikide majanduste ümberstruktureerimist nii, et need ei oleks kasvust sõltuvad. See tähendab ka ressursikasutuse ja tarbimise vähendamist kui ainuvõimalikku teed sotsiaalse õigluse, ökoloogilise jätkusuutlikkuse ja heaolu parandamiseks.
Valjala külanõukogu

Valjala külanõukogu oli külanõukogu Kingissepa rajoonis. Külanõukogu moodustati 1945 Valjala vallas. Külanõukogu pindala oli 209 km² (1977).
Narva sünagoog

Narva sünagoog oli sünagoog Narvas, mis avati 1870. aastatel (teistel andmetel 1850. aastatel). 
Luba selle ehitamiseks saadi 1877. aastal (teistel andmetel ehitati juutide ostetud hoone sünogoogiks ümber 1876. aastal arhitekt Novitski projekti järgi). Sünagoog ehitati 1884. aastal. Aastatel 1890–1895 oli see suletud. Sünagoog põles Vabadussõja ajal maha.
Oletatavasti sünagoog taastati ja tegutses Teise maailmasõjani. Sünagoog hävis Teise maailmasõja ajal 1944. aastal.
Muskogee maakond

Muskogee maakond (Muskogee County) on maakond USA-s Oklahoma osariigis. Geograafilised koordinaadid on 35° 36′ N, 95° 22′ W
Maakonna halduskeskus on Muskogee.
Maakonna pindala on 2173 km², millest 65 km² moodustab veepindala.
Elanike arv oli 2010. aasta rahvaloenduse järgi 70 990. Aastal 2000 oli elanike arv 69 451.

Ajalugu

Muskogee maakond moodustati 1907. aastal.
Misjonär

Misjonär on kristluse levitaja.
Ülekantud tähenduses võidakse misjonäriks nimetada ka mõne muu õpetuse levitajat.

Eestist pärit misjonäre

19. sajandil reisisid või töötasid misjonäridena Aafrikas mitmed mehed Eestist: Gustav Nyländer Sierra Leones, Otto von Richter Egiptuses, Hans Tiismann Keenias, Oskar Thal Kullarannikul, Evald Oviir Tanganjikas. Lisaks veel Carl Otto Johannes Hesse Indias.
Mägede Hääl (ajaleht)

Mägede Hääl (enne 2019 Rõuge Valla Infoleht) on aastast 2018 ilmuv ajaleht, mis vahendab Rõuge valla uudiseid. Lehte annab välja Rõuge vallavalitsus.
2018 ühines selle ajalehega Misso Valla Leht.
Leon Russell

Leon Russell (sünninimi Claude Russell Bridges; 2. aprill 1942 Lawton, Oklahoma – 13. november 2016 Nashville, Tennessee) oli Grammy auhinnaga pärjatud USA laulja, laulukirjutaja, kitarrist ja pianist.
Russell oli algselt hinnatud stuudiomuusik, kes töötas teiste seas koos Jerry Lee Lewise, Phil Spectori, The Rolling Stonesi, Bob Dylani, Frank Sinatra, Ike & Tina Turneri, Glen Campbelli ja paljude teistega. Ta kuulus stuudiomuusikute rühma The Wrecking Crew. Pianistina mängis ta oma algusaastatel The Beach Boysi albumitel.
Russell saavutas laulukirjutaja esimest korda edu 1969. aastal, kui Joe Cocker salvestas laulu "Delta Lady" oma albumi "Joe Cocker!" jaoks. Russelli kirjutatud järgmine edukas laul oli "Superstar", mida on teiste seas esitanud Rita Coolidge ja The Carpenters. Russelli tuntuim laul on aga "A Song for You" (1971), mida on salvestanud paljud artistid.
Russell tegutses ka sooloartistina ja tema esimene sooloalbum ilmus 1970. aastal. Tema esimesel, omanimelisel sooloalbumil tegid teiste seas kaasa Eric Clapton, Ringo Starr ja George Harrison. Ta avaldas kokku 33 albumit ja salvestas vähemalt 430 laulu. Soolokarjääri ajal esitas paljusid erinevaid stiile, muu hulgas kantrit, rokki, folki, rütmi ja bluusi, bluusi ning gospeli, kuid samal ajal jätkas ta tööd ka stuudiomuusikuna.
Elton John on nimetanud Russelli oma suurimaks mõjutaks klaverimängija, laulja ja laulukirjutajana. Russell ja John on teinud koostöös albumi "The Union" (2010), mille ajakiri Rolling Stone valis 2010. aasta parimate albumite seas kolmandale kohale.
2016. aasta juulis oli tal südameinfarkt, misjärel tehti talle südameoperatsioon. Ta suri aga mõni kuu hiljem, 13. novembril 74-aastasena oma kodus Nashville'is.
Tiiru tänav

Tiiru tänav on tänav Tallinnas Nõmme linnaosas Nõmme asumis.
Tiiru sai nime 15. oktoobril 1940. Tänav sai nime lasketiiru järgi. Enne seda oli tänava nimi Kaitseliidu tänav.
Kassetipõlvkond

Kassetipõlvkonnaks nimetatakse 1960. aastatel debüteerinud Eesti luuletajaid, kelle teosed ilmusid sarjas "Noored autorid" nn luulekassettidena - mitme autori õhukesed luulevihikud ühes pappkarbis koos. Kassetid koostas Oskar Kruus.

Ajalugu

Põlvkonnaks võib kassettides esindatud autoreid nimetada üksnes tinglikult, kuna nende sünniaastad jäid vahemikku 1927 (Aleksander Suuman) kuni 1947 (Leelo Tungal), samuti puudus neil läbiv ühine ideoloogia. Kassetipõlvkonna vaimseks eelkäijaks peetakse Artur Alliksaart ning tema piirelõhkuvaid mänge keeleliste võimalustega luules. 1960ndad olidki Eesti luules suure vormiuuenduse ajastuks. Ühiskondliku taustana kaasnes sellega inimeste suur huvi luule vastu ning kirjandusele avaldatava ideoloogilise surve mõningane lõdvenemine seoses Hruštšovi "sulaga".
Brillouini hajumine

Brillouini hajumine on üks mitteelastse hajumise tüüpe, kus valguslaine ja keskkonna deformatsioonilaine vastasmõju tulemusena valguskvandi energia muutub.
See on saanud nimetuse füüsikLéon Brillouini järgi.
Footon võib energiat kaotada (Stokesi protsess) ja selle kaotatud energia arvelt tekitada ühe kvaasiosakese (foononi, magnoni või polaroni). Footon võib ka ühe neist kvaasiosakestest neelata (anti-Stokesi protsess) ja seeläbi energiat juurde saada (nii palju kui oli energiat selles kvaasiosakeses).
Lainete vastasmõju tulemusena muutub teatava väikese osa valguslainete 
energia, st väga väikese osa footonite energia muutub (ja muutub vähe, sest kvaasiosakeste energia on väike võrreldes footoni energiaga).
Footonite energia muutuse järgi saab leida võre võnkumiste (kvaasiosakeste) energiad.
Guano Apes

Guano Apes on saksa alternative metal ansambel.
Ansambel tegutses aastatel 1994–2004. Aastal 2009 tuli bänd jälle kokku ning tegutseb praeguseni.
Ansambli tuntumateks paladeks on "Big In Japan", "Open Your Eyes" ja "Lords Of The Boards".
WPA

WPA

WPA standard võeti kasutusele 2003. aastal, mis oli mõeldud töötama samas riistvaras, kus oli kasutatud WEP. Uus standard oli palju turvalisem, kuid sellegipoolest sisaldas mõningaid turvanõrkusi, kuna oli osaliselt kasutuses WEP-turvaprotokolli kood.

WPA2

2004. aastal võeti kasutusele WPA teine versioon – WPA2, mis on siiani kõige turvalisem turvaprotokoll. See ei sisaldanud eelnevates standardites esinenud nõrkusi, kuid vajas töötamiseks uuemat riistvara. Sellegipoolest muutus uus standard kiiresti populaarseks. Alates 2006. aastast peab iga Wi-Fi Alliance WI-FI CERTIFIED toode kasutama WPA2-turvaprotokolli.

WPA3

Jaanuaris 2018 teatas Wi-Fi Alliance WPA3 loomisest, mis asendaks WPA2-t. Uus standard kasutab 128-bitist krüpteerimist WPA3-Personal režiimis ja Forward secrecy. WPA3 standard asendab ka Pre-Shared Key vahetuse, mis tagab turvalisema autentimise, nagu on määratletud IEEE 802.11-2016 standardis. Wi-Fi Alliance väidab, et WPA3 vähendab nõrkade paroolide turvalisuse probleeme ja lihtsustab kuvarita seadmete ühendamist kohtvõrguga.

WPA-Personal

WPA-Personal kasutab võtit, mida kasutatakse andmete krüpteerimiseks ja dekrüpteerimiseks. Võti saab koosneda kas 64 kuueteistkümnendsüsteemi märgist või 8-63 ASCII tähest.

WPA-Enterprise

WPA-Enterprise kasutab ühe võtme asemel RADIUS serverit, mis haldab ühendusi. Selline režiim vajab keerulisemat seadistamist ja seetõttu on kasutusel põhiliselt suuremates ettevõtetes.

WPS

WPS on 2007. aastal kasutusele võetud alternatiivne viis luua ühendust kohtvõrguga. Selle eesmärgiks on lihtsustada ühendamist kohtvõrguga. Sellegipoolest 2011. aastal avastati nõrkus, mis võimaldab võtit kätte saada ja ei soovitata seda ühendusviisi kasutada.
Süüdimatus

Süüdimatus on süüdivuse pöördmõiste ja tähendab, et inimene ei ole võimeline oma tegude eest vastutama. Süüdimatu on isik, kes mingi teo toimepanemise hetkel ei olnud võimeline aru saama oma teo keelatusest või ei suutnud oma käitumist vastavalt sellele arusaamisele juhtida. Süüdimatus võib esineda seoses vaimuhaigusega, ajutise raske psüühikahäirega, nõrgamõistuslikkusega, nõdrameelsusega või mõne muu raske psüühikahäirega.
Süüdimatuse kindlakstegemine on vajalik isiku vastutusele võtmiseks õigusvastase teo toimepanemise eest. Kriminaalkorras saab teo eest vastutada ainult vaimselt terve inimene.
Süüdimatuse üle otsustamiseks kohtuniku poolt on vaja enne psühhiaatril kindlaks teha isiku vaimne haiguslik seisund. Pärast diagnoosi saab kohtunik anda hinnangu, kas isik sai teo toimepanemise hetkel aru selle keelatusest ning oli võimeline oma tegutsemist seejuures juhtima.

Süüdimatus ja vaimsed haiguslikud seisundid

Süüdmatus eeldab vaimse haigusliku seisundi olemasolu ja selle avaldumist konkreetses kuriteos. Vaimuhaiguseks loetakse vaimutegevuse sügavat häiret, mille tulemusel on tegelikkuse tunnetamine moondunud ning isiksuse struktuur on põhiolemuselt muutunud (nt skisofreenia). Ajutise raske psüühikahäire alla liigituvad suhteliselt lühikest aega (kuni mõni nädal) kestvad ägedad psühhoosid, mis on põhjustatud välise teguri poolt (nt deliirium, ajupõrutus, afektiivse reaktsioonini viinud väsimus ja ülepinge jmt). Nõrgamõistuslikkus on vaimne alaareng, mille puhul kõigi psüühiliste funktsioonide areng on eakohasest aeglasem ja intelligentsuse tase on madalam. Nõdrameelsus ehk dementsus on normaalse intellekti tagasilangemine ja seda põhjustab ajukahjustus (nt Alzheimeri tõvest tingitud). Muu psüühikahäire alla saab paigutada võõrutusseisundis narkomaanid, kurttummuse jms. Psüühika- ja käitumishäirete klassifikatsioon RHK-10 viies peatükk toob täpselt välja kõik vaimsed haiguslikud seisundid. Antud klassifikatsiooni järgi saab psühhiaater määrata isikule diagnoosi vaimse haigusliku seisundi olemasolu kohta ning seejärel saab kohtunik otsustada tema süüdimatuse üle konkreetse toime pandud teo juures.
Es sang vor Iangen Jahren

"Es sang vor Iangen Jahren" on eesti helilooja Arvo Pärdi 1984. aastal loodud teos. Teos on pühendatud Diether de la Mottele. Muusikateose pikkus on 4 minutit. Teos kanti esimest korda ette 17. novembril 1984 Saksamaal Hannoveris.
Frunze-nimeline Sõjaväeakadeemia

Frunze-nimeline Sõjaväeakadeemia (vene Военная орденов Ленина и Октябрьской Революции, Краснознамённая, ордена Суворова академия им. М. В. Фрунзе (lühemalt Военная академия имени М. В. Фрунзе) oli sõjaväelist kõrgemat haridust andev kool Venemaal Moskvas. Kool oli nimetatud Nõukogude riigitegelase Mihhail Frunze järgi.
Kool tegutses 1918–1998. 1998. aastal moodustati selle ja mitme teise õppeasutuse baasil Venemaa Föderatsiooni Relvajõudude Ühisakadeemia.
Koolis valmistati muu hulgas ette ohvitsere.
Obholmsgrunne

Obholmsgrunne on Lääne maakonnas Vormsi vallas asuv saar.
Saare koordinaadid on 58° 58′ N, 23° 23′ E.
Martin Müürsepp

Karjäär

Müürsepp alustas korvpalliga 1984. aastal Andres Sõbra käe all treenides. Ta mängis 1989–1990 Nõukogude Liidu noortekoondises. 1990–1992 oli ta Tallinna Kalevis, 1992–1993 Rootsis Alvik Basketis, 1993–1995 Iisraelis Maccabi Tel Avivis ning 1995–1996 taas Tallinna Kalevis. Viimases tõusis ta ka 1996. aastal klubiga Eesti meistriks.
Müürsepp sai koha 1996. aasta NBA draftis. Juba esimeses ringis valiti ta 25. ndana Utah Jazzi poolt, kust ta kohe Miami Heati edasi toimetati. Miami rivistuses alustas Müürsepp ka oma NBA karjääri. Miami peatreener ütles intervjuus Müürseppa kohta järgmist: "He's an excellent shooter and he can play small forward or power forward". Müürsepast avaldati isegi NBA mängijakaart, kuhu olid peale trükitud samasugused sõnad. Miami Heatis mängides olid Müürsepa keskmisteks näitajateks küll vaid 1,7 punkti ja 0,3 lauapalli. 1996/1997 NBA hooaja keskel müüdi Müürsepp Dallas Mavericksi. Selles meeskonnas sai Müürsepp palju rohkem mänguaega ja tema näitajad tõusid 4,7 punktini ja 2,2 lauapallini. Müürseppa rekordarv punkte ja lauapalle NBA-s on 24 punkti ja 14 lauapalli, mängus Los Angeles Clippersi vastu. Kokku on Müürsepp NBA-s mänginud 83 mängu Dallas Mavericksi ja Miami Heati meeskonnas, visates keskmiselt mängus 11, 5 minuti kohta 4,7 punkti ja hankides 2,2 lauapalli. 
Pärast 1997/1998 hooaega ei pikendanud Dallas Müürsepaga lepingut ja Müürsepp lahkus Ühendriikidest. Pikalt ei pidanud ta aga ootama ja Kreekast saabus korralik pakkumine. Müürsepp siirdus kolmeks aastaks Kreekasse mängima Aris Thessaloniki ja AEK Ateena meeskonnas. Koos AEK-ga on Müürsepp võitnud Saporta karika 2000. aastal ning 2000. ja 2001. aastal Kreeka korvpallikarika. Ateena AEK ridades viskas Müürsepp keskmiselt 9,2 punkti ja hankis 2,7 kaitselauapalli.
2001/2002 hooajal liitus Müürsepp Venemaa korvpalli Meistriliiga klubi Kaasani UNICSiga. Kaasaniga lõpetas Müürsepp hooaja hõbemedaliga jäädes alla ainult Moskva CSKA-le. Järgmisel 2003/2004 hooajal mängis ta Kaasaniga 2004. aasta FIBA EuroCupi finaalides ning ta hinnati finaalide kõige väärtuslikumaks mängijaks. Müürsepp jäi Moskva CSKA juhtkonnale silma ja palgati Venemaa meistriklubisse mängima. Ta mängis Moskva CSKA-s 2004/2005 hooajal ning selle klubiga tuli ta Venemaa meistriks. Järgmisel aastal siirdus Müürsepp tagasi Kaasani UNICSisse. 2006/2007 liitus Müürsepp kodumaa Meistriliigaga ja asus mängima Tartu Rocki koosseisus. KML finaalides alistati BC Kalev Cramo mängudega 4-2. Pärast ühe hooaja mängimist Eestis, siirdus Müürsepp edasi Austraalia meistriliiga klubi Melbourne Tigers rivistusse. Müürsepp oli sunnitud sealt lahkuma 2007. aasta detsembris vigastuse tõttu.
Alates 29. veebruarist 2008 mängis Müürsepp BC Kalev Cramos. Hooajal 2009/2010 mängis ta BC Rakvere Tarvases ja 2010/2011 oli ta BC Kalev/Cramo abitreener.
Martin Müürsepp mängis ka Eesti korvpallikoondises.